RESOLUCIÓN do 8 de xullo de 2010 pola que se declara de interese galego e se ordena a inscrición no Rexistro de Fundacións de Interese Galego da Fundación Centro Tecnolóxico Lácteo de Galicia.
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 30/07/2010

Examinado o expediente de declaración de interese galego e inscrición no Rexistro de Fundacións de Interese Galego da Fundación Centro Tecnolóxico Lácteo de Galicia, dítase esta resolución baseada nos feitos e fundamentos de dereito que se expoñen a seguir:
Feitos.
1. O presidente do padroado formulou solicitude de clasificación e declaración de interese galego e inscrición no Rexistro de Fundacións de Interese Galego.
2. A Fundación Centro Tecnolóxico Lácteo de Galicia, foi constituída en escritura pública outorgada en Lugo, o dez de febreiro de dous mil nove, ante o notario José Manuel López Cedrón, co número de protocolo catrocentos noventa e catro, por Fernando Xabier Blanco Álvarez, Alfredo Suárez Canal, Senén Barro Ameneiro, Lorenzo Miguel Pastrana Castro, Francisco-Javier Echevarría Gutiérrez, Marco-Antonio Delgado Delgado, José Antonio González da Silva, José González Vila, Manuel Sierra Sierra, José Luís Antuña Álvarez, Benigno Pereira Ramos, Julio González Vázquez, Eugenio Rei Garea e Edmundo Rodríguez Unzurrunzaga
3. A Fundación Centro Tecnolóxico Lácteo de Galicia ten por obxecto, segundo establece o artigo 7 dos estatutos, contribuír ao fortalecemento, potenciación, crecemento e mellora da competitividade na industria agroalimentaria, en xeral, e láctea, en particular, de Galicia, como un dos sectores estratéxicos máis importantes do país, mediante a investigación e o desenvolvemento tecnolóxico. De xeito prioritario, este obxecto concretarase na construción, dotación de recursos, posta en marcha, organización e xestión do Centro Tecnolóxico Lácteo de Galicia.
Outros fins específicos da fundación, en todo caso relacionados co sector lácteo e, por extensión, agroalimentario de Galicia, serán:
a) Desenvolvemento de tarefas de investigación, desenvolvemento tecnolóxico e innovación.
b) Produción, promoción e divulgación do coñecemento, así como a formación de persoal técnico e científico experto e o desenvolvemento de novas tecnoloxías de formación para tal fin.
c) Prestación de servizos tecnolóxicos avanzados.
d) Fomento de colaboracións académicas, científicas e tecnolóxicas con universidades, outros centros tecnolóxicos e centros de investigación.
e) Establecemento de colaboracións e outros mecanismos de cooperación na forma que legalmente proceda, coas administracións públicas e o sector privado nas materias propias da súa actividade, para a mellora da súa capacidade tecnolóxica.
f) Achegamento, confluencia e coordinación da investigación básica e aplicada, operando como centro de transferencia de tecnoloxía cando resulte procedente.
g) Organización de encontros e reunións científico-tecnolóxicos.
h) Calquera outro fin que o padroado considere de interese para os beneficiarios da fundación.
4. Na escritura de constitución constan os extremos relativos á personalidade dos fundadores; á súa capacidade e á vontade de constituír a fundación conforme os preceptos da Lei 12/2006, do 1 de decembro, de fundacións de interese galego.
5. Nos estatutos da fundación consta a denominación e natureza; o domicilio, o obxecto e a finalidade; as regras para aplicación das rendas aos fins fundacionais e para a determinación dos beneficios e a designación do padroado inicial.
6. A comisión integrada polos secretarios xerais de todas as consellerías elevou ao conselleiro de Presidencia, Administracións Públicas e Xustiza proposta de clasificación como de interese tecnolóxico da Fundación Centro Tecnolóxico Lácteo de Galicia, dado o seu obxecto e finalidade, polo que, cumpríndose os requisitos exixidos na Lei 12/2006, do 1 de decembro, de fundacións de interese galego, e de conformidade co establecido no artigo 51 do Decreto 14/2009, do 21 de xaneiro, polo que se aproba o Regulamento de fundacións de interese galego, e no artigo 7 do Decreto 15/2009, do 21 de xaneiro, polo que se aproba o Regulamento do Rexistro de Fundacións de Interese Galego, o protectorado será exercido pola Consellería de Economía e Industria.
7. De conformidade coa dita proposta, por orde da Consellería de Presidencia, Administracións Públicas e Xustiza do 27 de xullo de 2009, clasificouse como de interese tecnolóxico a Fundación Centro Tecnolóxico Lácteo de Galicia, e adscribiuse á Consellería de Economía e Industria para efectos do exercicio das funcións do protectorado.
Fundamentos de dereito.
Primeiro.-O artigo 34 da Constitución española recoñece o dereito de fundación para fins de interese xeral, e o artigo 27.26º do Estatuto de autonomía para Galicia establece que é competencia exclusiva da Comunidade Autónoma galega o réxime das fundacións de interese galego.
Segundo.-De acordo co disposto no artigo 7.2º do Decreto 15/2009, do 21 de xaneiro, polo que se aproba o Regulamento do Rexistro de Fundacións de Interese Galego, en relación co Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia, corresponde á Consellería de Economía e Industria a declaración de interese galego mediante resolución publicada no Diario Oficial de Galicia e a inscrición no Rexistro de Fundacións de Interese Galego da Fundación Centro Tecnolóxico Lácteo de Galicia, así como o exercicio das funcións do protectorado e as demais que correspondan á Xunta de Galicia de conformidade co indicado no dito regulamento.
Terceiro.-Á vista do disposto na Lei 12/2006, do 1 de decembro, de fundacións de interese galego, no Decreto 14/2006, do 21 de xaneiro, polo que se aproba o Regulamento de fundacións de interese galego, e no Decreto 15/2009, da mesma data, polo que se aproba o Regulamento do Rexistro de Fundacións de Interese Galego, resultan cumpridos os requisitos establecidos pola normativa vixente para a declaración de interese galego e a inscrición no Rexistro de Fundacións de Interese Galego, sección da Consellería de Economía e Industria, da Fundación Centro Tecnolóxico Lácteo de Galicia, polo que,
RESOLVO:
Primeiro.-Declarar de interese galego a Fundación Centro Tecnolóxico Lácteo de Galicia.
Segundo.-Ordenar a súa inscrición no Rexistro de Fundacións de Interese Galego, sección da Consellería de Economía e Industria.
Terceiro.-Esta fundación queda sometida ao disposto na Lei 12/2006, do 1 de decembro, de fundacións de interese galego, no Decreto 14/2009, do 21 de xaneiro, polo que se aproba o Regulamento de fundacións de interese galego, e no Decreto 15/2009, do 21 de xaneiro, polo que se aproba o regulamento do Rexistro de Fundacións de Interese Galego, así como na demais normativa que resulte de aplicación, onde se establecen especialmente as abrigas de dar publicidade suficiente do seu obxecto e actividades, ausencia de ánimo de lucro na prestación dos seus servizos, así como a presentación anual da documentación contable e plan de actuación ante o protectorado, que será exercido pola Consellería de Economía e Industria.
Contra esta resolución poderá interpoñerse recurso potestativo de reposición ante o conselleiro de Economía e Industria, no prazo dun mes contado desde o día seguinte ao da súa publicación, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións publicas o do procedemento administrativo común.
Notifíqueselles esta resolución aos interesados en cumprimento do establecido no artigo 58 da Lei 30/1992, do 26 de novembro, de réxime xurídico das administracións públicas e do procedemento administrativo común.
Santiago de Compostela, 8 de xullo de 2010.
P.D. (Orde 30-4-2009, DOG nº 87)
José Riesgo Boluda
Secretario xeral da Consellería de Economía
e Industria